**Canmlwyddiant genedigaeth gynamserol yn Llanwrtyd**

Ychydig a wyddai Lynne Jones o Putney, de-orllewin Llundain, am Lanwrtyd heblaw am y ffaith bod ei mam wedi ei geni’n gynamserol ac yn annisgwyl yno, yn ystod haf 1924 tra roedd ei rhieni ar wyliau yn y dref. Yma, mae Lynne yn disgrifio ei thaith i Lanwrtyd i nodi beth fyddai wedi bod yn ganmlwyddiant geni ei mam, pan ddysgodd am stori genedigaeth ei mam – a’r hyn a fu’n gysylltiad pleserus gyda’r Ganolfan Dreftadaeth.

“Mae fy nheulu wastad wedi gwybod am ddyfodiad cynamserol fy mam yn haf 1924 tra roedd ei rhieni ar wyliau yn Llanwrtyd, tref fechan ‘rhywle yng Nghanolbarth Cymru.’ Fodd bynnag, doeddwn i erioed wedi bod yno ac felly ar ddechrau 2024 meddyliais: beth am fynd yno i ddod o hyd i’r man yma i nodi beth fyddai wedi bod ei chanfed penblwydd?

Diolch i'r rhyngrwyd roeddwn yn medru gwneud peth gwaith ymchwil, dod o hyd i rywle i aros a darganfod ychydig am yr ardal ymlaen llaw. A dyma sut y deuthum i fod yn Llanwrtyd yn hwyr brynhawn Dydd Mercher Awst 28ain 2024, gan wybod ar yr adeg honno y nesaf peth i ddim am hanes y lle delfrydol hwn.

Gan mlynedd ynghynt roedd fy nhadcu a fy mamgu, Reginald a Violet Williams, yn aros yn Llanwrtyd. Roedd teulu fy mamgu, a oedd yn byw yng Nghaerdydd, wedi bod ar wyliau i Lanwrtyd ar sawl achlysur dros y blynyddoedd. Mae llun hyfryd wedi ei dynnu yno gan ffotograffydd lleol, P B Abery o Lanfair-ym-Muallt. Mae'n dangos fy mamgu, a aned yn 1896, yn blentyn tua 7 oed mae'n debyg - mae ganddi ddant blaen coll! – ail o'r chwith rhwng ei thad a'i mamgu. Hefyd yn y llun mae ei mam, yr ail o'r dde, gyda phobl eraill o'r tŷ lle'r oeddent yn aros. Tybed a gymerwyd y llun rhywle ger Gwesty Dôl-y-Coed fel yr oedd bryd hynny?

O bryd i'w gilydd, byddai fy mamgu yn sôn yn gyffredinol am ei gwyliau yno, ond wrth feddwl am y peth don i ddim yn gwybod y nesaf peth i ddim am yr adegau hynny. Sut fydden nhw wedi cyrraedd yno o Gaerdydd? Beth wnaethon nhw yno? Pam roedd ffotograffydd lleol yno? Wn i ddim pa mor aml y buont yn ymweld â’r dref ond yn sicr roedd yn achlysur a ddigwyddai dro ar ôl tro o ddechrau’r 1900au os nad cyn hynny.

Roedd fy nhadcu, Reginald Williams, yn hanu o Dukestown, Tredegar, er na ches i’r cyfle i’w adnabod gan y bu farw yn 1941, ymhell cyn i mi gael fy ngeni. Arferai’r teulu ddod ar ei gwyliau i Lanwrtyd yn rheolaidd. Roedd Reginald a Violet ill dau yn Annibynwyr brwd yn eu capel eu hunain ac felly yn siŵr o fod wedi mynychu Capel yr Annibynwyr yn Llanwrtyd tra yma ar wyliau. Tybed ai dyna lle y gwnaethant gyfarfod gyntaf efallai? Ta waeth fe ffurfiwyd cyfeillgarwch rhyngddynt ac fe briodon nhw ar Ŵyl San Steffan 1923 a chyn bo hir roedd babi ar y ffordd.

Yn haf 1924 aethant unwaith eto i Lanwrtyd, gyda babi ar ei ffordd ond nid i’w ddisgwyl tan ganol/diwedd mis Hydref. Fodd bynnag, yn gynnar ar nos Wener Awst 29ain bu syndod mawr: cafodd fy Mamgu boen yn ei bol ar ôl gorfwyta eirin y prynhawn hwnnw - ac aeth i'w gwely. Dwy awr yn ddiweddarach ganwyd fy mam! Galwyd y meddyg er mwyn cynorthwyo gyda’r enedigaeth – gellir dychmygu’r anrhefn yn dilyn hyn! Tybed, gan mai Dydd Sadwrn oedd y diwrnod canlynol, oeddent fod i adael y diwrnod hwnnw? Yn dilyn yr enedigaeth byddai fy mamgu ddim wedi cael codi o’r gwely, heb sôn am deithio am rai wythnosau dwi’n siŵr. A beth am ddillad babis, cewynnau ac ati? Rhain i gyd yn gwestiynau daeth i’m meddwl wedi i fy mamgu farw – pam na fyddwn i wedi meddwl gofyn y cwestiynau hyn iddi ar y pryd.

Ddeng niwrnod ar ôl genedigaeth fy mam roedden nhw’n sicr yn dal i fod yn Llanwrtyd gan fod mam fy nhadcu erbyn hynny wedi cyrraedd ac wedi dod o hyd i Charles Martin, y meddyg ar ddyletswydd y noson honno, ac ar Fedi 8fed sicrhau ei fod yn ysgrifennu nodyn yn cadarnhau iddo fod yn gyfrifol am enedigaeth baban cynamserol ar Awst 29ain – rhag ofn i rywun roi’r ceffyl o flaen y cart wrth gyfri’r misoedd rhwng y briodas a’r enedigaeth – gan ystyried eu bod yn gapelwyr mor selog!

Gan mlynedd yn ddiweddarach, ar ôl i mi gyrraedd Llanwrtyd ar Awst 28ain 2024 wrth yrru tuag at Wely a Brecwast hyfryd Tŷ Ardwyn ni chymerais y troad cywir gan barhau ar hyd y ffordd a chyrraedd yr orsaf reilffordd, a agorwyd yn 1867. Rwy’n byw yn Putney yn ne-orllewin Llundain a doedd dim gorsaf reilffordd yno tan 1880. Beth felly oedd mor arbennig am yr ardal dawel hon yng Nghanolbarth Cymru fel bo angen gorsaf yma a hynny 15 mlynedd cyn agor gorsaf mewn ardal o Lundain sydd yn llai na chwarter awr o daith o ganol y ddinas?

Y noson honno, tra mod i yn Nhŷ Ardwyn ac wrth bori drwy hanes hynod ddiddorol Llanwrtyd, dechreuais ddeall yr amgylchiadau – dyma dref a allai ddenu – yn ei hanterth fel cyrchfan sba - hyd at 1,000 o ymwelwyr bob wythnos! Canolfan wyliau go iawn, nid lle bach anghofiedig ond, am sawl mis bob blwyddyn yn ôl pob tebyg, roedd yn dref lewyrchus llawn cyffro, hwyl a mwynhad – a gyda llawer o ‘atyniadau gwyliau’ fel yn nyddiau fy nhadcu a mamgu. Yn sydyn roedd pethau'n edrych yn wahanol iawn.

Gellir gweld man geni fy mam ar ei thystysgrif geni a’r bore canlynol fe es i i ddarganfod y tŷ hwnnw ac roedd yn hawdd iawn i ddod o hyd iddo gan ei fod yng nghanol y dref, gyda charreg wedi ei gosod yn y wal wrth ymyl y drws ffrynt gyda’r geiriau ‘4 Irfon Terrace, Apartments, Mrs Price.’

Ac yna ymlaen i’r Ganolfan Dreftadaeth gyda phobl mor groesawgar, yn enwedig Susan Price ac Anthony Smith. Cefais fy hun yn adrodd y stori i’r trigolion gan ddysgu gymaint mwy am Lanwrtyd a deall hyd yn oed yn fwy pam y byddai fy nhadcu a mamgu wedi cael eu denu i’r dref fach hon. Yn ddi-os byddent wedi mynychu’r capel hwnnw – y Ganolfan Dreftadaeth erbyn hyn – ar gyfer gwasanaethau ar y Sul, a phendronais tybed a fyddai fy mam wedi cael ei thywys yno yn faban bach cyn iddynt ddychwelyd adref gan mai dim ond tafliad carreg o’r ganolfan oedd y tŷ.

Yn y prynhawn cerddais ar hyd y Llwybr Treftadaeth wrth ymyl yr afon – dyma oedd profiad hudolus ac roedd hi’n hawdd i ddychmygu fy hun yno 100 mlynedd ynghynt. Teimlais fy mod yn cerdded yn ysbrydol gyda fy nhadcu a fy mamgu yng nghwmni llawer o ymwelwyr eraill, o dan y coed ac ar hyd yr afon.

Erys cymaint o gwestiynau o hyd, ond rwy’n deall yn iawn pam y denwyd fy nhadcu a fy mamgu a’u holl gyn-deidiau i Lanwrtyd, gan ddychwelyd flwyddyn ar ôl blwyddyn yn ystod cwarter cyntaf yr 20fed ganrif. Daeth hyn i ben ar ddiwedd haf 1924 a hynny gan y buasai gwyliau’r teulu bellach wedi eu treulio gyda theulu fy mamgu yng Nghaerdydd. Ond er hynny rwy’n hollol ffyddiog na fyddai eu hatgofion pleserus am Lanwrtyd wedi mynd yn angof ganddynt.”